**Številka:** 900-9/2021-106

**Datum:** 2. 12. 2021

**Z A P I S N I K**

**24. redne seje Občinskega sveta Občine Tržič,**

**ki je bila v četrtek, dne 2. 12. 2021, s pričetkom ob 17. uri v Kulturnem centru Tržič, Cankarjeva cesta 5, Tržič**

**Seje so se udeležili občinski svetniki** **in svetnice**: Eva TRUDEN, Vida HRIBAR, Nejc PERKO, Janez BOGATAJ, Vesna TIŠLER SUŠNIK, Drago ZALAR, Vida RAZTRESEN, Drago ZADNIKAR, Franjo LIŠKA, Melanija PRIMOŽIČ, Klemen MARKOVIČ, Teja NEMEC, Tomaž MEGLIČ, Jana JENKO, Mladen NOVKOVIĆ, Jaka JANKOVEC, Andraž ŽITNIK, Dušan BODLAJ, Metka GABERC, Marjan VETERNIK in Mojca ČADEŽ.

**Odsotni občinski svetniki**: Nana PEHARC in Andrej FRELIH.

**Prisotni iz občinske uprave:** Klemen SRNA – direktor občinske uprave, Jasna KAVČIČ – vodja Urada za okolje in prostor, Mojca ŠVAJGER – višja svetovalka v Uradu za okolje in prostor, Mateja NOSAN – svetovalka za organizacijo in protokol, Tamara LAZAR – svetovalka – pripravnica.

**Drugi prisotni:** Vesna JEKOVEC – direktorica podjetja Komunala Tržič d.o.o., prim. dr. Iztok TOMAZIN – OZG OE Tržič, mag. Slavka ZUPAN – K&Z, svetovanje in razvoj d.o.o., Damjana PIRC – podjetje Savaprojekt Krško.

Župan mag. Borut SAJOVIC je odprl 24. redno sejo Občinskega sveta Občine Tržič in pozdravil vse prisotne članice in člane Občinskega sveta.

V uvodu je bilo ugotovljeno, da je na seji prisotnih 17 svetnic in svetnikov. Seja je bila sklepčna.

Župan je vprašal, če je kakšen predlog za umik točke z dnevnega reda.

Predloga ni bilo.

Župan je vprašal, če je kakšen predlog za razširitev dnevnega reda.

Svetnik Drago ZADNIKAR je predlagal, da glede na določbe Odloka o priznanjih Občine Tržič uvrstimo točko, da se sprejme sklep o lokaciji podelitve priznanj Občine Tržič.

Župan se je s predlaganim strinjal.

Župan je vprašal še, če je kakšen predlog za spremembo vrstnega reda dnevnega reda.

Predloga ni bilo.

Župan je dal na glasovanje dnevni red.

**PREDLOG SKLEPA:**

**Sprejme se s sklicem seje poslan dnevni red, doda pa se še 14. točka, in sicer Sklep o določitvi načina podelitve priznanj Občine Tržič za leto 2021.**

|  |  |
| --- | --- |
| Prisotnih je 17 svetnikov. | |
| ZA | 17 |
| PROTI | 0 |
|  |  |
| Sklep je bil sprejet. | |

**Sprejet je bil naslednji dnevni red:**

1. Potrditev zapisnika 23. redne seje Občinskega sveta Občine Tržič, z dne 21. 10. 2021
2. Pregled in realizacija sklepov Občinskega sveta Občine Tržič, sprejetih na 23. redni seji ter odgovori na vprašanja in pobude članov Občinskega sveta
3. Vprašanja in pobude članov Občinskega sveta
4. KMVVI:
   1. Soglasje občine ustanoviteljice k imenovanju direktorja OZG, OE Zdravstveni dom Tržič
   2. Predlog sklepa o višini finančnih sredstev za delo svetniških skupin in samostojnih članov Občinskega sveta Občine Tržič za leto 2022
5. Predlog Odloka o subvencioniranju socialno varstvene storitve socialnega servisa v občini Tržič – 2. obravnava
6. Seznanitev z dopolnjenim osnutkom  Odloka  o Občinskem podrobnem prostorskem načrtu za enoto urejanja prostora KRŽ 10 (Križe – šola)
7. Razvojni načrt občine Tržič 2030
8. Začasna pogodba o izvajanju storitev ravnanja z odpadki v RCERO Ljubljana in potrditev cene storitev gospodarske javne službe na področju obdelave določenih vrst komunalnih odpadkov ter na področju odlaganja ostankov predelave ali odstranjevanja komunalnih odpadkov v RCERO Ljubljana
9. Prodaja nepremičnine parc. št. 36/2 k.o. 2144 Bistrica
10. Določitev plačila članom revizijske komisije Nadzornega sveta podjetja Komunala Tržič d.o.o.
11. Predlog Odloka o priznanjih Občine Tržič – 1. obravnava
12. Informacija o financiranju političnih strank v občini Tržič za leto 2022
13. Okvirni terminski plan sej Občinskega sveta Občine Tržič v letu 2022
14. Sklep o določitvi načina podelitve priznanj Občine Tržič za leto 2021

17:15 se je seji pridružila Teja NEMEC.

|  |  |
| --- | --- |
| **K 1. točki:** | **Potrditev zapisnika 23. redne seje Občinskega sveta Občine Tržič, z dne 21. 10. 2021** |

Župan je odprl razpravo.

Razpravljal ni nihče.

Župan je zaprl razpravo in dal na glasovanje.

**PREDLOG SKLEPA 440-24-1-2021:**

**Potrdi se Zapisnik 23. redne seje Občinskega sveta Občine Tržič, z dne 21. 10. 2021.**

|  |  |
| --- | --- |
| Prisotnih je 17 svetnikov. | |
| ZA | 17 |
| PROTI | 0 |
| Sklep je bil sprejet. | |

|  |  |
| --- | --- |
| **K 2. točki:** | **Pregled in realizacija sklepov Občinskega sveta Občine Tržič, sprejetih na 23. redni seji ter odgovori na vprašanja in pobude članov Občinskega sveta** |

Župan je odprl razpravo.

Razpravljal ni nihče.

Župan je zaprl razpravo in dal na glasovanje.

**PREDLOG SKLEPA 441-24-2-2021:**

**Občinski svet Občine Tržič sprejme pregled in realizacijo sklepov, sprejetih na 23. redni seji Občinskega sveta Občine Tržič, dne 21. 10. 2021.**

|  |  |
| --- | --- |
| Prisotnih je 17 svetnikov. | |
| ZA | 17 |
| PROTI | 0 |
| Sklep je bil sprejet. | |

|  |  |
| --- | --- |
| **K 3. točki:** | **Vprašanja in pobude članov Občinskega sveta** |

**V/p št. 1-24-2021: Melanija PRIMOŽIČ**

Nujno je potrebno urediti parkirišča ob glasbeni šoli na Šolski ulici po standardnih parkiriščih, ki veljajo tudi v Tržiču na drugih lokacijah, na primer Za Mošenikom. Ob ureditvi naj se organizira tudi krožni promet iz parkirišča preko novega mostu pri osnovni šoli v Tržiču. Ta krožni izvoz bo potreben tudi ob nujni sanaciji novogradnje mostu čez Tržiško Bistrico ob Kurnikovem trgu.

Župan: V občinski upravi se že vrsto let borimo, da bi nam Zavod za varstvo kulturne dediščine dal soglasje. Očitno je zamera iz tistih časov, ko smo odstranili dotrajano in smrtno nevarno razvalino nekdanje grajske pristave in šole še zelo močna. Njihova zahteva je, da tam postavimo nazaj vsaj prvo steno prejšnje hiše, zato da bomo ohranili videz ulice. Realizacija tega predloga onemogoča realizacijo vaše pobude. Strinjamo se z izvozom, zagotovo tudi s krožnim prometom. Tam je plinska postaja, tako da nekaj bo težav z lastništvom, Ampak tudi na to pot, ki vodi k tehničnim prostorom osnovne šole, se bo dalo navezati, ko rešimo to dilemo. Drugače pa standard kot Za Mošenikom seveda tudi pomeni uvedbo parkirnine. Taka investicija bo vrednostno težka med petdeset in osemdeset tisoč euri in seveda je treba potem računati, da bomo vsi uporabniki, ki ga bomo uporabljali, v skupno vrečo tudi prispevali kakšen cent ali pa kakšen euro. Večkrat vprašamo ustrezne službe, ampak zaenkrat še vztrajajo, da je treba videz ulice vzpostaviti nazaj.

**V/p št. 2-24-2021: Mojca ČADEŽ**

Vprašanje je malo vezano na trenutno COVID situacijo. Vemo, da je od srede, 17. novembra, obvezno samo-testiranje, tudi osnovnošolcev. Zanima me, če razpolagate s podatki, s kakšnimi težavami se spopadajo ravnatelji in delavci šol zaradi tega in če obstaja tudi podatek, koliko staršev naših treh šol ni podpisalo soglasja k izvajanju tega odloka in kako potem vodstva šole postopajo v zvezi s tem.

17.36: Seji sta se priključila Mladen NOVKOVIĆ in Nejc PERKO.

Župan: Trenutno stanje je kar normalno in stabilno. Zagotovo pa na datum, ki ste ga omenila, nikomur ni bilo lahko. Predvsem ne ravnateljem, njihovim namestnikom, vodstvom šol ali pa zaposlenim v šolah. Za vse šole podrobnih podatkov nimam, vem pa za Osnovno šolo Bistrica, da so se vsi vrnili k pouku, kar pomeni, da seveda tudi upoštevajo ukrepe. V tistih znamenitih peticijah je bilo tudi zapisano, da se bodo seveda podpisi predali ustanovitelju, predstavniku ustanovitelja. Pri nas na občini se ni nihče oglasil.

Zagotovo bo prilika pri naslednji točki, imeli bomo tukaj kandidata za direktorja zdravstvenega doma, lahko se ga vpraša, pač odločitev vsakega od vas, kaj tudi na to temo. Se pa s tega mesta ne želim opredeljevati do cepljenja. Sam osebno mislim, da je potrebno, sem se cepil, kljub temu tudi zbolel in tudi če bo treba poživitveni odmerek, se bom zanj odločil ponovno. Kar se pa ostalih občank in občanov tiče, pa sem na stališču, da je to seveda najprej osebna izbira vsakega od nas.

**V/p št. 3-24-2021: Drago ZADNIKAR**

1. Prvo vprašanje se nanaša na izvajanje zimske službe. Zanima me kako je pripravljen izvedbeni plan, kakšna je organizacijska shema vodenja, pristojnosti in odgovornosti izvajalcev zimske službe? Potem, kakšen je načrt posipanja in odstranjevanja snega po prednostnih razredih? Dežurstva, na primer, ali je na Komunali organizirano vodstvo zimske službe, »štab«? Koliko jih je, na primer, v interventni ekipi? Če je ta interventna ekipa, kakšen je njihov odzivni čas? Potem bi pa se pa tudi dotaknil že omenjenega »facebook-a«. Zakaj, na primer, ni nobenega odziva s strani izvajalca ali pa občine, ki se na »facebook-u« pojavlja v vseh pozitivnih dogodkih v občini. Pri takšnih primerih pa so ali pa ste vsi modro tiho. Zakaj se tudi v takšnih primerih ne pohvali njihovega dela, mislim, delavcev Komunale, ki to naporno delo izvajajo v zgodnjih jutranjih urah oziroma ponoči. Kot zadnje bi pa priporočal, da se občanom nekako pojasni kakšne so njihove pravice in seveda predvsem njihove dolžnosti na pločnikih, dovozih pred svojimi hišami, stanovanji in tako naprej, ne pa da so za vse krivi delavci Komunale.

Župan: Smo ena od Občin, ki v tej državi za zimsko službo zapravi veliko, preveč, razočaran pa tudi nad dvoličnostjo ljudi. Prejeli smo morebiti tri ali štiri klice nezadovoljstva. Standard zimske službe je, ve se, kaj je poledica. Poledica ne pomeni, da je vseh od 150 kilometrov cest posuto, tako da greš lahko na avtobus v petkah ali pa v poletnih supergah, ampak je pravilnik, ki postavlja mejo pri desetih centimetrih snega. Tisti zakon, da je treba po 15. novembru obleči avtomobile v zimske gume še vedno velja. Jaz bom vesel, če bodo ljudje razumeli, da to pomeni, da je treba imeti tudi zimske čevlje, nenazadnje, če se pa slučajno kam ne more, so pa tudi verige.

Kakšni so procesi znotraj Komunalnega podjetja, če se bo zahtevalo podrobnejše, prosim za pisni e-mail, ga bomo poslali vodstvu Komunale in pa vodji procesov, da bo seveda stvari ustrezno pojasnil. Kar se tiče pohval, moram reči, da sem v stalnih kontaktih z direktorico, z vodstvom Komunale, tudi na terenu. So bile stvari za pohvaliti, pa tudi stvari, ki niso bile za pohvaliti, tako da za tiste, ki so v Komunali je seveda zimska služba normalno delo, niso prostovoljci. So ljudje, ki imajo plače nad kolektivno pogodbo in dobre pogoje dela in hvaliti, bi rekel, z enako mero delavce v Komunali, kot recimo gasilce, ki so prostovoljci, zagotovo ne gre. Torej, če se pričakuje še kakšna bolj podrobna pojasnila, prosim za podrobna vprašanja. Jih posredujemo ljudem, ki to urejajo na Komunali in bojo tudi odgovori.

Kar se pa tiče pločnikov, res je, dve, tri lopate, so bile na »plac«, te tri dni, kar je zimska služba, tudi delavec Komunalnega podjetja, ki je za to zadolžen, ni opravil tistega, kar smo od njega pričakoval, pa to ni njegova krivda. To je krivda tudi njegovih nadrejenih, jaz računam, da bo ob naslednjem sneženju boljše, ker z relativno malo dela bi recimo tudi polovico glavne ulice usposobilo za normalen peš promet, brez nepotrebnega, zelo dragega odvažanja snega. Pa še primerjava, v Švici, Avstriji, Tirolah, po celi Skandinaviji za tak sneg, kot smo ga mi imeli sedaj, ta dva dneva, zimske službe niti aktivirali ne bi.

Še za primerjavo, tako rahlo sneženje novembrsko, kot je bilo zdaj, recimo stane toliko kot pa ene 500 metrov obnove preplastitve ceste ali pa 500 metrov pločnika. In pri teh zadevah je treba postaviti neko mejo. Pa še nekaj, kar se pozablja. Ko pade več kot deset centimetrov snega, imajo službe 24 ur časa, da zadevo spravijo v red. Tako da je tudi to treba imeti v mislih, predvsem pa biti strpen, zdravo razumski in za občinske ceste in pločnike pričakovati isto kot za svoje dvorišče. Jih ni občanov, ki bi sedaj metali po svojih dvoriščih, pločnikih, tlakovcih in tretoarjih sol, ker vejo, da se dela škoda. Ravno tako je pa škoda občinskih cest, betonov, kanalizacij in pa še česa.

1. Drugo vprašanje je za direktorja občinske uprave. Sprašujem, zakaj se še vedno ni uredilo zapisnika 15. redne seje Občinskega sveta, ki je bila 26. 5. 2016 oziroma, zakaj se ni odpravila nepravilnost, na katero sem opozoril že dve, tri seje nazaj.

Klemen Srna, direktor občinske uprave: Stališče občinske uprave je, da je bil zapisnik legitimno potrjen s strani občinskega sveta, se pravi, da so se pripombe dajale tekom procedure in da na nek sklep občinskega sveta, ki je imel vse procesne predpostavke izpolnjene, ne mislimo drezati. Tudi ne poznam instrumenta, kako se potrjen zapisnik de-legitimira, oziroma ne vem kakšen je sploh izraz, zato se za to nismo odločili. Mislim pa, da gre za neko manjšo dejansko tipkarsko napako in da se iz vsebine da nekako razbrati kaj je bilo sprejeto.

Drago ZADNIKAR: Dajte kontrolirati, saj imate posnetke in preverite, kaj se je dogajalo. Ali je bila pri oblikovanju tega zapisnika storjena napaka in se potem temu primerno tudi ugotovi. Vem, skoraj siguren sem, da niso bile sprejete ter obravnavane take vsebine, kot je v zapisniku, seveda, ki so bile že določene z vabilom.

1. Potem bi pa kot tretje vprašanje izpostavil imenovanje predstavnikov SPV Občine Tržič za obdobje 2020 – 2023. Zakaj, če pogledamo predpise, ki urejajo imenovanje predstavnikov SPV in Občine Tržič, pa seveda tudi zadnjega sklepa s katerim je župan imenoval predstavnike SPV Občine Tržič, ugotovimo, da je župan upošteval le določbe Odloka o ustanovitvi, delovanju in tako naprej SPV-ja, ni pa upošteval Zakona o cestah, ki je seveda nad odlokom in ta jasno določa, da je to organ lokalne skupnosti in da je seveda predstavniško telo, v katero seveda tudi občinski svet imenuje tudi predstavnike občinskega sveta. Upam, da se bo ta zadeva popravila.

Župan: Mislim, da je v te dneh v parlament prišel Zakon o debirokratizaciji, gospoda Simiča. Sem prepričan, da bodo sprejete številne dobre in pragmatične rešitve in potem se bomo v tem pravnem kolapsu, množici predpisov, zagotovo lahko obrnili na tistega, ki področje pokriva, konkretno, specialno. Svet za preventivo v cestnem prometu deluje, bomo pa preverili te vaše očitke in če je treba, ob naslednjem imenovanju seveda vključili v postopek tudi občinski svet.

Svetnik Drago ZADNIKAR: Če ste tak sklep nezakonito sprejeli, zakaj ga ne odpravite.

1. Kot četrto, bi pa izpostavil tudi v javnosti že predstavljeno, vendar s strani občinske uprave oziroma župana, ki se je pač redno pojavljal v primerih dobrih praks na »facebook-u«, da se nekako ni dotaknil tudi Raziskave transparentnosti in odprtosti slovenskih občin, v kateri je Občina Tržič zasedla 38. mesto, skupaj pa je nekako zbrala zelo majhno število točk. Jaz sem to raziskavo pregledal in ugotovil, da so določeni odgovori sicer pravilni, določeni nepravilni. Seveda bi pa, oziroma zelo sem se pa začudil, za zaključek te raziskave ob teh vprašanjih, da v veliko primerih občina ni odgovorila na zastavljeno vprašanje. Ne vem, sedaj bi, sicer danes bo to težko, ampak mislim da lahko potem eden to zadevo predstavil bolj transparentno in povedal kaj se je dejansko dogajalo. Zakaj so odgovori tako pomanjkljivi, kdo je sploh to izpolnjeval, to raziskavo, oziroma odgovarjal na vprašanja. Zakaj tudi to izpostavljam, to raziskavo. Raziskavo izpostavljam predvsem iz enega dejstva, če gremo na stran Občine Tržič, pa pogledamo gradiva po letih in če vsako sejo ali pa na splošno, če iščemo kakšen dokument, si ne moremo čisto nič pomagati, ker iz tega se ne dobi čisto nič. To pomeni, da moramo čisto vsako sejo odpreti, vsak dokument na vabilu odpreti in ga preverjati. To je seveda zamudno, nepregledno in tako naprej. In zato bi rad, da seveda, tukaj direktor in pa župan, da omogočite ali pa tudi date navodilo, da se te zadeve na spletu uredijo. Poleg tega pa veliko stvari, ki jih iščemo na spletni strani Občine Tržič, zelo težko najdemo ali pa jih sploh ne najdemo, ker niso objavljene. To je moje.

Župan: Po transparentnosti biti 38. občina med 212 v Sloveniji ni slabo. Veliko bi se dalo razpravljati tudi o načinu anketiranja in spraševanja. Ne gre za anketo, ki bi jo opravila kakšna neodvisna uradna ali pa državna institucija, ampak institucija, za katero se bi lahko rekli, da se v tej zgodbi išče neka niša. Moram tudi reči, da je transparentnost poslovanja na občini danes bistveno boljša, kot je bila pred nekaj leti in pa vesel sem vaše ugotovitve, da se seveda z malo truda na spletni strani občine najde veliko podatkov. Bomo se pa potrudili, da se jih bo našlo še več.

Svetnik Drago ZADNIKAR: Zakaj govorite, da je transparentnost in odprtost Občine Tržič super, če na primer, za vključenost, sodelovanje Občine in obveščanja od 20 točk dobite 0 točk? Govorite, da je bila to spet ena raziskava, sicer jo je Državni svet Republike Slovenije izvedel - če pa to ni neko merilo, potem pa ne vem.

**Župan:** Ni je izvedel Državni svet.

Svetnik Drago ZADNIKAR: Še praktično sem vam povedal, da je problem dobiti gradivo po mandatih, po posameznih sejah, zato ker niti en dokument ne omogoča, da ga z dvema klikoma dobiš, če ga iščeš. Ne vem, jaz bi se tukaj malo zamislil, in z digitalizacijo naredil korak naprej ter omogočil, da se te stvari najdejo na spletni strani Občine Tržič. Saj to ni tako težko.

**V/p št. 4-24-2021: Marjan VETERNIK**

* 1. Na sejo je prišel svetnik Drago ZALAR.

1. Vprašanje se nanaša predvsem na projekt DRR2. Zanima me, če dela potekajo po terminskem planu? Koliko je trenutno odprtih gradbišč, na katerih lokacijah in kaj bo z gradbenimi deli v zimskem času, predvsem z deli, kjer so odprta gradbišča?

Imeli smo izjemno srečo z izbiro izvajalca. Sam spremljam gradnje v Tržiču tri desetletja, toliko hitrega in pa toliko učinkovitega ter tako opremljenega in izobraženega izvajalca še nismo imeli. Njegova značilnost so izjemno kvalitetna mehanizacija in usposobljeni delavci. Del okrog Loke, Roma-Tex-a, je praktično že ves nazaj pod finimi asfalti. Še mimo Roma-Tex-a se bo naredil fin asfalt v delu zgodbe, ker je bila tam razširitev na željo solastnikov, ki bodo doplačali tudi, na zasebne površine. Dokončan je odsek, ki povezuje Kriško cesto s kaskado in Cikavcem. Dve gradbišči »Pod skalco« uspešno in hitro napredujeta. Vgrajena je infrastruktura na odseku pri Smuku. Podobno Retnje spodaj, kjer bo do božiča, če bo vreme, prišel še asfalt, če ne, v naslednjem letu. Dela potekajo tudi v Trio in pa tudi sedaj že na dnu naselja Na jasi, kjer se bo spodnji del Kovorske priključeval zdaj na kanalizacijo. Smo zadovoljni, gre hitro in pa učinkovito. Rok za izvedbo projekta, tako je bilo predvideno tudi terminsko sofinanciranje države in pa Občine Tržič, se zna celo skrajšati. Mi bomo imeli nalogo, da seveda zagotovimo s kreditom tudi ustrezna manjkajoča sredstva. Ta trenutek že potekajo priprave, tudi terenski ogledi, da se po novem letu, takoj ko bodo vremenske razmere stabilne, odpre veliko gradbišče v Snakovem, kjer bo šlo poleg kanalizacije, obnove vodovoda in ostalih vodov tudi za ureditev dela ceste s pločnikom in pa zahtevno urejanje meteornih voda. Zaenkrat zadeve potekajo boljše in z manj težavami kot smo si pa upali napovedati in pa pričakovati. Tudi sodelovanje izvajalca z ljudmi, z domačini, je izjemno, 90 % stvari z občani rešijo sami, tako da je, bi rekel, klicev, urgenc, na občino relativno malo. Kar pa jih je, jih zadolženi za ta projekt, vodja urada gospa Kavčičeva, Željko Babić in pa Mateja Kosmač Jarc zaenkrat tudi uspešno rešujejo.

1. Drugo vprašanje se nanaša na otroško igrišče v Lešah. To igrišče postaja prej parkirišče. Zanima me, kakšne so možnosti, da se znak, ki dovoljuje parkiranje, odstrani, oziroma zamenja z znakom za prepoved parkiranja.

Župan: Tudi mene preseneča, da se na športnem igrišču, ob otroškem igrišču, parkira in da se je pojavil ta znak. Nisem prepričan, ali smo ga postavili mi ali je bila kakšna samoiniciativa. Morebiti bi bilo dobro, če se nam oglasi tudi z dvema, tremi stavki predsednik KS, da dobimo željo, sklep Sveta KS, da se na vhodu na igrišče, ki ima ograjo samo ograja zapre, čez da veriga in ključavnica in v trenutku je parkiranje prekinjeno. Znak se bo pa seveda ustrezno odstranil, če bo taka želja predstavnikov lokalnih oblasti. Tako da, Sebastjan ali pa tajnik naj se nam oglasi, bomo šli v akcijo in to v kratkem odpravili.

|  |  |
| --- | --- |
| **K 4.a točki:** | **Soglasje občine ustanoviteljice k imenovanju direktorja OZG, OE Zdravstveni dom Tržič** |

Uvodno obrazložitev k 4.a točki je podal Andraž ŽITNIK - predsednik Komisije za mandatna vprašanja, volitve in imenovanja.

Svojo predstavitev je podal prim. dr. Iztok Tomazin.

Župan je odprl razpravo.

Razpravljali so svetniki Tomaž MEGLIČ, Dušan BODLAJ, Metka GABERC, Mladen NOVKOVIĆ, Vida RAZTRESEN, Janez BOGATAJ in Drago ZADNIKAR.

**PREDLOG SKLEPA 442-24-4A-2021:**

**Občinski svet Občine Tržič podaja soglasje k imenovanju prim. dr. Iztoka Tomazina, dr. med. spec., za direktorja OZG, Območne enote Zdravstveni dom Tržič za mandatno obdobje 5 let od 1.1.2022 do 31.12.2026.**

|  |  |
| --- | --- |
| Prisotnih je 21 svetnikov. | |
| ZA | 21 |
| PROTI | 0 |

Sklep je bil sprejet.

|  |  |
| --- | --- |
| **K 4.b točki:** | **Predlog sklepa o višini finančnih sredstev za delo svetniških skupin in samostojnih članov Občinskega sveta Občine Tržič za leto 2022** |

Uvodno obrazložitev je podal Andraž ŽITNIK - predsednik Komisije za mandatna vprašanja, volitve in imenovanja.

Župan je odprl razpravo.

Razpravljal ni nihče.

Župan je dal na glasovanje sklep.

**PREDLOG SKLEPA 443-24-4B-2021:**

**Občinski svet Občine Tržič sprejme sklep o določitvi višine finančnih sredstev za delo svetniških skupin in samostojnih članov Občinskega sveta Občine Tržič, in sicer:**

**- za leto 2022 v višini 405,00 EUR na posameznega člana občinskega sveta.**

|  |  |
| --- | --- |
| Prisotnih je 21 svetnikov. | |
| ZA | 20 |
| PROTI | 0 |

Sklep je bil sprejet.

|  |  |
| --- | --- |
| **K 5. točki:** | **Predlog Odloka o subvencioniranju socialno varstvene storitve socialnega servisa v občini Tržič – 2. obravnava** |

Uvodno obrazložitev je podal Klemen Srna – direktor občinske uprave.

Vida RAZTRESEN je v imenu Odbora za družbene dejavnosti poročala, da se je Odbor seznanil s predlogom Odloka o subvencioniranju socialno varstvene storitve socialnega servisa v Občini Tržič v drugi obravnavi in ga predlaga članom Občinskega sveta Občine Tržič v potrditev.

Župan je odprl razpravo.

Razpravljal ni nihče.

Župan je dal na glasovanje sklep.

**PREDLOG SKLEPA 444-24-5-2021:**

**Sprejme se predlog Odloka o subvencioniranju socialno varstvene storitve socialnega servisa v občini Tržič – druga obravnava.**

|  |  |
| --- | --- |
| Prisotnih je 21 svetnikov. | |
| ZA | 21 |
| PROTI | 0 |

Sklep je bil sprejet.

|  |  |
| --- | --- |
| **K 6. točki:** | **Seznanitev z dopolnjenim osnutkom Odloka o Občinskem podrobnem prostorskem načrtu za enoto urejanja prostora KRŽ 10 (Križe – šola)** |

Uvodno obrazložitev sta podali Jasna KAVČIČ – vodja Urada za okolje in prostor in Damjana Pirc – podjetje Sava projekt Krško.

Nejc PERKO je v imenu Odbora za okolje in prostor povedal, da so se člani odbora seznanili z dopolnjenim osnutkom Odloka o Občinskem podrobnem prostorskem načrtu za enoto urejanja prostora KRŽ 10 (Križe – šola).

Vida RAZTRESEN je poročala, da se je Odbor za družbene dejavnosti seznanil z gradivom.

Župan je odprl razpravo.

Razpravljali so svetniki Dušan BODLAJ, Jaka JANKOVEC, Tomaž MEGLIČ in Drago ZADNIKAR.

Župan je zaprl razpravo in dal na glasovanje sklep.

**PREDLOG SKLEPA 445-24-6-2021:**

**Občinski svet se seznani z dopolnjenim osnutkom Odloka o občinskem podrobnem prostorskem načrtu za enoto urejanja prostora KRŽ 10 (Križe – šola).**

|  |  |  |
| --- | --- | --- |
|  |  |  |
| |  |  | | --- | --- | | Prisotnih je 19 svetnikov. | | | ZA | 19 | | PROTI | 0 |   Sklep je bil sprejet. |  |  |

|  |  |
| --- | --- |
| **K 7. točki:** | **Razvojni načrt občine Tržič 2030** |

Uvodno obrazložitev je podala mag. Slavka Zupan - K&Z, svetovanje in razvoj d.o.o.

Vida RAZTRESEN je poročala, da se je Odbor za družbene dejavnosti seznanil z Razvojnim načrtom Občine Tržič 2030 in ga predlaga članom Občinskega sveta Občine Tržič v potrditev.

Nejc PERKO je v imenu Odbora za okolje in prostor povedal, da člani odbora podpirajo sprejem točke Razvojni načrt občine Tržič 2030.

Marjan VETERNIK je v imenu Odbora za gospodarstvo in gospodarske javne službe poročal, da odbor podpira sprejem točke Razvojni načrt občine Tržič 2030.

Župan je odprl razpravo.

Razpravljal ni nihče.

Župan je zaprl razpravo in dal na glasovanje.

**PREDLOG SKLEPA 446-24-7-2021:**

**Občinski svet Občine Tržič sprejme Razvojni načrt občine Tržič 2030.**

|  |  |
| --- | --- |
| Prisotnih je 21 svetnikov. | |
| ZA | 20 |
| PROTI | 0 |

Sklep je bil sprejet.

|  |  |
| --- | --- |
| **K 8. točki:** | **Začasna pogodba o izvajanju storitev ravnanja z odpadki v RCERO Ljubljana in potrditev cene storitev gospodarske javne službe na področju obdelave določenih vrst komunalnih odpadkov ter na področju odlaganja ostankov predelave ali odstranjevanja komunalnih odpadkov v RCERO Ljubljana** |

Uvodno obrazložitev je podala Jasna KAVČIČ – vodja Urada za okolje in prostor.

Vida Raztresen je poročala, da se je Odbor za družbene dejavnosti seznanil z gradivom in ga predlaga v sprejem.

Nejc PERKO je v imenu Odbora za okolje in prostor povedal, da so se člani odbora seznanili z Začasno pogodbo o izvajanju storitev ravnanja z odpadki v RCERO Ljubljana in predlagajo potrditev cene storitev gospodarske javne službe na področju obdelave določenih vrst komunalnih odpadkov ter na področju odlaganja ostankov predelave ali odstranjevanja komunalnih odpadkov v RCERO Ljubljana v sprejem.

Marjan VETERNIK je povedal, da Odbor za gospodarstvo in gospodarske javne službe podpira sprejem točke Začasna pogodba o izvajanju storitev ravnanja z odpadki v RCERO Ljubljana in potrditev cene storitev gospodarske javne službe na področju obdelave določenih vrst komunalnih odpadkov ter na področju odlaganja ostankov predelave ali odstranjevanja komunalnih odpadkov v RCERO Ljubljana.

Župan je odprl razpravo.

Razpravljali so svetniki Andraž ŽITNIK, Drago ZADNIKAR in Marjan VETERNIK.

Župan je zaprl razpravo in dal na glasovanje.

**PREDLOG SKLEPA 447-24-8-2021:**

**Občinski svet Občine Tržič se seznani z osnutkom Začasne pogodbe o izvajanju storitev ravnanja z odpadki v regijskem centru za ravnanje z odpadki Ljubljana – RCERO Ljubljana.**

|  |  |
| --- | --- |
| Prisotnih je 20 svetnikov. | |
| ZA | 19 |
| PROTI | 0 |

Sklep je bil sprejet.

**PREDLOG SKLEPA 448-24-8-2021:**

**Občinski svet Občine Tržič sprejme naslednje cene GJS:**

|  |  |  |  |
| --- | --- | --- | --- |
|  | **E.M.** | **EUR brez DDV** | **EUR z DDV** |
| **Obdelava določenih vrst komunalnih odpadkov** | | | |
| Obdelava komunalnih odpadkov - storitev | kg | 0,1190 | 0,1303 |
| Obdelava komunalnih odpadkov - infrastruktura | kg | 0,0275 | 0,0301 |
| **Odlaganje določenih vrst komunalnih odpadkov** | | | |
| Odlaganje komunalnih odpadkov - storitev | kg | 0,1193 | 0,1306 |
| Odlaganje komunalnih odpadkov - infrastruktura | kg | 0,0337 | 0,0369 |

|  |  |
| --- | --- |
| Prisotnih je 20 svetnikov. | |
| ZA | 20 |
| PROTI | 0 |

Sklep je bil sprejet.

**PREDLOG SKLEPA 449-24-8-2021:**

**Potrjene cene veljajo od 1. 1. 2022 dalje.**

|  |  |
| --- | --- |
| Prisotnih je 20 svetnikov. | |
| ZA | 20 |
| PROTI | 0 |

Sklep je bil sprejet.

|  |  |
| --- | --- |
| **K 9. točki:** | **Prodaja nepremičnine parc. št. 36/2 k.o. 2144 Bistrica** |

Uvodno obrazložitev je podala Jasna KAVČIČ – vodja Urada za okolje in prostor.

Nejc PERKO je v imenu Odbora za okolje in prostor povedal, da so člani Odbora po razpravi soglasno sprejeli sklep, da naj Občinski svet sprejme Sklep o prodaji nepremičnine parc. št. 36/2 k. o. 2144 Bistrica po predlagani metodi prodaje in predlagani izhodiščni ceni.

Župan je odprl razpravo.

Razpravljala sta svetnica Vida RAZTRESEN in svetnik Tomaž MEGLIČ

**PREDLOG SKLEPA 450-24-9-2021:**

**Sprejme se sklep o prodaji nepremičnine parc. št. 36/2 k.o. 2144 Bistrica. Kot metoda razpolaganja se izbere javno zbiranje ponudb z izhodiščno ceno 33.718,00 EUR (z vključenim 22 % DDV). Strošek notarske overitve in vknjižbe v zemljiško knjigo ter ostale stroške plača kupec.**

|  |  |
| --- | --- |
| Prisotnih je 20 svetnikov. | |
| ZA | 20 |
| PROTI | 0 |

Sklep je bil sprejet.

|  |  |
| --- | --- |
| **K 10. točki:** | **Določitev plačila članom revizijske komisije Nadzornega sveta podjetja Komunala Tržič d.o.o.** |

Uvodno obrazložitev je podal Klemen SRNA – direktor občinske uprave.

Župan je odprl razpravo.

Razpravljala sta svetnika Drago ZADNIKAR in Tomaž MEGLIČ.

**PREDLOG SKLEPA 451-24-10-2021:**

**Občinski svet Občine Tržič sprejeme Sklep o določitvi plačila za člane revizijske komisije Nadzornega sveta podjetja Komunala Tržič d.o.o. v predlagani obliki.**

|  |  |
| --- | --- |
| Prisotnih je 18 svetnikov. | |
| ZA | 16 |
| PROTI | 1 |

Sklep je bil sprejet.

|  |  |
| --- | --- |
| **K 11. točki:** | **Predlog Odloka o priznanjih Občine Tržič – 1. obravnava** |

Uvodno obrazložitev je podal Klemen SRNA – direktor občinske uprave.

Vida RAZTRESEN je poročala, da se je Odbor za družbene dejavnosti seznanil s predlogom Odloka o priznanjih Občine Tržič v prvi obravnavi in ga predlaga članom Občinskega sveta Občine Tržič v potrditev s pripombo, da predlagajo črtanje 4. alineje 5. člena tega odloka.

Župan je odprl razpravo.

Razpravljali so svetniki Metka GABERC, Drago ZANIKAR, Tomaž MEGLIČ in Mladen NOVKOVIĆ.

**PREDLOG SKLEPA 452-24-11-2021:**

**Sprejme se predlog Odloka o priznanjih Občine Tržič – prva obravnava.**

|  |  |
| --- | --- |
| Prisotnih je 19 svetnikov. | |
| ZA | 19 |
| PROTI | 0 |

Sklep je bil sprejet.

|  |  |
| --- | --- |
| **K 12. točki:** | **Informacija o financiranju političnih strank v občini Tržič za leto 2022** |

Uvodno obrazložitev je podal Klemen SRNA – direktor občinske uprave.

Župan je odprl razpravo.

Razpravljal ni nihče.

**PREDLOG SKLEPA 453-24-12-2021:**

**Občinski svet Občine Tržič se seznani z informacijo o financiranju političnih strank v Občini Tržič za leto 2022.**

|  |  |
| --- | --- |
| Prisotnih je 18 svetnikov. | |
| ZA | 18 |
| PROTI | 0 |

Sklep je bil sprejet.

|  |  |
| --- | --- |
| **K 13. točki:** | **Okvirni terminski plan sej Občinskega sveta Občine Tržič v letu 2022** |

Uvodno obrazložitev je podal mag. Borut SAJOVIC - župan.

Župan je odprl razpravo.

Razpravljal ni nihče.

**PREDLOG SKLEPA 454-24-13-2021:**

**Občinski svet Občine Tržič sprejme okvirni terminski plan sej Občinskega sveta Občine Tržič v letu 2022.**

|  |  |
| --- | --- |
| Prisotnih je 18 svetnikov. | |
| ZA | 18 |
| PROTI | 0 |

Sklep je bil sprejet.

|  |  |
| --- | --- |
| **K 14. točki:** | **Sklep o določitvi načina podelitve priznanj Občine Tržič za leto 2021** |

Uvodno obrazložitev je podal.

Župan je odprl razpravo.

Razpravljal ni nihče.

**PREDLOG SKLEPA 455-24-14-2021:**

**Občinski svet Občine Tržič odloči, da se priznanja Občine Tržič podelijo 6. decembra 2021 v prostorih Občine Tržič.**

|  |  |
| --- | --- |
| Prisotnih je 19 svetnikov. | |
| ZA | 19 |
| PROTI | 0 |

Sklep je bil sprejet.

Seja Občinskega sveta je bila končana ob 21.02.

|  |  |
| --- | --- |
| Zapisala | **mag. Borut SAJOVIC** |
| Mateja Nosan | **župan** |

Priloge:

* Svetniško vprašanje svetnice Melanije Primožič
* Dobesedni prepis 24. redne seje